b'\n_START_ARTICLE_\nDaniel D. Marin\n_START_SECTION_\nBiografie\n_START_PARAGRAPH_\nS-a n\xc4\x83scut la C\xc4\x83l\xc4\x83ra\xc8\x99i, iar din 2012 locuie\xc8\x99te la Sassari, \xc3\xaen Sardinia._NEWLINE_Particip\xc4\x83 constant la cenaclurile din Bucure\xc8\x99ti \xc3\xaentre 2000 \xe2\x80\x93 2009, dar refuz\xc4\x83 lecturile: c\xc3\xa2nd, totu\xc8\x99i, le accept\xc4\x83, devine el \xc3\xaensu\xc8\x99i un ascultator al poemelor sale, care sunt citite de fiecare dat\xc4\x83 de altcineva. Conform propriilor declara\xc8\x9bii, el \xc3\xaensu\xc8\x99i a citit un singur poem, la invita\xc8\x9bia scriitorului Marius Tupan. A publicat poezii \xc3\xaen majoritatea revistelor literare importante din Rom\xc3\xa2nia \xc8\x99i a realizat rubrici, interviuri \xc8\x99i anchete literare pentru mai multe reviste de prestigiu, printre care Luceaf\xc4\x83rul, Cuv\xc3\xa2ntul, Via\xc8\x9ba Rom\xc3\xa2neasc\xc4\x83, Suplimentul de cultur\xc4\x83 \xc8\x99i Poesis. \xc3\x8en cadrul rubricii sale, \xe2\x80\x9eni\xc8\x99te tineri.ro\xe2\x80\x9d, pe care a ini\xc8\x9biat-o \xc8\x99i coordonat-o, \xc3\xaentre 2003-2007, \xc3\xaen Oglinda literar\xc4\x83, public\xc4\x83, \xc3\xaen premier\xc4\x83, interviuri cu tineri poe\xc8\x9bi precum Elena Vl\xc4\x83d\xc4\x83reanu , Adrian Urmanov  sau Claudiu Komartin . Din 2011, este redactor asociat la revista Zona literar\xc4\x83, unde a ini\xc8\x9biat o rubric\xc4\x83 de poezie italian\xc4\x83 contemporan\xc4\x83._NEWLINE_Debuteaz\xc4\x83 editorial \xc3\xaen 2003, cu un volum despre care scriitorul Ion Zuba\xc8\x99cu spunea c\xc4\x83 introduce tema prenatalit\xc4\x83\xc8\x9bii \xc3\xaen poezia rom\xc3\xa2n\xc4\x83._NEWLINE_\xc3\x8en 2010, un juriu alc\xc4\x83tuit din Bogdan Cre\xc8\x9bu, Mihail G\xc4\x83l\xc4\x83\xc8\x9banu, \xc8\x98tefania Mincu, Octavian Soviany \xc8\x99i Radu Voinescu  \xc3\xaei acord\xc4\x83 Premiul Marin Mincu, pentru volumul \xe2\x80\x9eL-am luat deoparte \xc8\x99i i-am spus\xe2\x80\x9d, publicat \xc3\xaen 2009. Conform \xc8\x98tefaniei Mincu, membr\xc4\x83 a juriului, \xe2\x80\x9eDaniel D. Marin nu spune nimic patent \xc3\xaen versurile sale, mai precis, \xc3\xaen \xe2\x80\x9epove\xc8\x99tile\xe2\x80\x9d sale real-imaginare. Enun\xc8\x9burile sunt lipsite de valoare denotativ\xc4\x83, deci sunt intraductibile \xc8\x99i \xc8\x99i-au anulat \xc3\xaen felul acesta orice capacitate discursiv-retoric\xc4\x83 sau de \xe2\x80\x9emesaj\xe2\x80\x9d. Acelea\xc8\x99i enun\xc8\x9buri sunt lipsite \xc8\x99i de ceea ce numim valoare conotativ\xc4\x83, adic\xc4\x83 sunt simple transcrip\xc8\x9bii ale halucina\xc8\x9biilor pure ale imaginarului, care s\xc4\x83v\xc3\xa2r\xc8\x99esc, \xc3\xaens\xc4\x83, opera cu at\xc3\xa2t mai amenin\xc8\x9b\xc4\x83tor \xc8\x99i absolut infailibil. Altfel spus, sunt acum pe t\xc4\x83cute izgonite din poezie at\xc3\xa2t iluzia metaforei, c\xc3\xa2t \xc8\x99i iluzia \xc3\xaendep\xc4\x83rt\xc4\x83rii cortinei dintre real \xc8\x99i text, a pip\xc4\x83irii minimaliste \xc8\x99i cinematografice a \xe2\x80\x9erealului-ca-real\xe2\x80\x9d. E o lunecare mai pu\xc8\x9bin sesizabil\xc4\x83, dar cu at\xc3\xa2t mai nelini\xc8\x99titoare \xc8\x99i mai obsedant\xc4\x83, c\xc4\x83tre un tip veritabil de suprarealism, dac\xc4\x83 vrem: unul inexpresiv, a\xc8\x99a-zic\xc3\xa2nd, dar care reu\xc8\x99e\xc8\x99te s\xc4\x83 ne capteze, s\xc4\x83 ne pironeasc\xc4\x83 f\xc4\x83c\xc3\xa2nd ochii mari, ca sub privirea unei Meduze apocaliptice. Nu mult\xc4\x83 lume se poate juca \xc3\xaen acest teritoriu care nu mai este pur minimalism sau \xe2\x80\x9emizerabilism\xe2\x80\x9d, necum \xe2\x80\x9efracturism\xe2\x80\x9d (care n-a fost dec\xc3\xa2t un \xc3\xaenceput), dar este dou\xc4\x83miism sut\xc4\x83 la sut\xc4\x83, intrat pe o alt\xc4\x83 treapt\xc4\x83 de (re)lansare\xe2\x80\x9d.\n_START_SECTION_\nPoezia antiutopic\xc4\x83, o antologie retrospectiv\xc4\x83 a genera\xc8\x9biei 2000\n_START_PARAGRAPH_\nEste realizatorul antologiei \xe2\x80\x9ePoezia antiutopic\xc4\x83. O antologie a dou\xc4\x83miismului poetic rom\xc3\xa2nesc\xe2\x80\x9d, una dintre cele mai controversate antologii ale ultimelor dou\xc4\x83 decenii: criticul Cosmin Ciotlo\xc8\x99 apreciaz\xc4\x83 demersul \xc8\x99i reu\xc8\x99ita, fiind unul dintre cei care au vorbit la lansarea de la T\xc3\xa2rgul de Carte Gaudeamus, dar \xc3\xaen scurt timp \xc3\xae\xc8\x99i schimb\xc4\x83 pozi\xc8\x9bia, devenind unul dintre cei mai vehemen\xc8\x9bi contestatari ai acesteia; Marius Chivu critic\xc4\x83 dur demersul editorial, dar dup\xc4\x83 c\xc3\xa2teva luni men\xc8\x9bioneaz\xc4\x83 antologia \xc3\xaen topul celor mai bune c\xc4\x83r\xc8\x9bi ale anului 2010. Tot \xc3\xaen topul celor mai bune c\xc4\x83r\xc8\x9bi ale anului, antologia mai este nominalizat\xc4\x83 de critici precum Cosmin Borza, Bogdan Cre\xc8\x9bu sau Paul Cernat \xc8\x99i Adina Dini\xc8\x9boiu. \xe2\x80\x9eCei 25 de poeti inclusi, clasificati pana acum de critica sau de ei insisi in fracturisti, utilitaristi, deprimisti, neoexpresionisti sau minimalisti, alcatuiesc un tablou de familie care n-a parut atat de evident prin stivuirea propriu-zisa a volumelor\xe2\x80\x9d noteaz\xc4\x83 Alex Goldi\xc8\x99. Paul Cernat observ\xc4\x83 \xc8\x99i el c\xc4\x83 \xe2\x80\x9eoric\xc3\xaet de diverse ca formul\xc4\x83 \xc8\x99i personalitate, grupajele tind s\xc4\x83 alc\xc4\x83tuiasc\xc4\x83, \xc3\xaempreun\xc4\x83, un flux relativ omogen, tipologic \xc8\x99i chiar valoric, un e\xc8\x99antion genera\xc8\x9bionist reprezentativ. (...) Experimental\xc4\x83 (\xc8\x99i experien\xc8\x9bial\xc4\x83) f\xc4\x83r\xc4\x83 fasoane experimentaliste, obsesional\xc4\x83 \xc8\x99i furioas\xc4\x83, plin\xc4\x83 de prospe\xc8\x9bime, de adrenalin\xc4\x83 \xc8\x99i umori negre distilate, antologia retrospectiv\xc4\x83 a lui Daniel D. Marin se cite\xc8\x99te cu mai mult\xc4\x83 participare dec\xc3\xaet volumele fiec\xc4\x83rui autor antologat, \xe2\x80\x9e\xc3\xaentregul\xe2\x80\x9d fiind superior, calitativ, fiec\xc4\x83rei \xe2\x80\x9ep\xc4\x83r\xc8\x9bi\xe2\x80\x9d. Ceea ce e \xc8\x99i bine (pentru marele text comun al genera\xc8\x9biei), e \xc8\x99i r\xc4\x83u (pentru individualit\xc4\x83\xc8\x9bile care nu reu\xc8\x99esc s\xc4\x83 sparg\xc4\x83 plafonul). Dar, cu toate rezervele care-i pot fi aduse, Poezia antiutopic\xc4\x83 r\xc4\x83m\xc3\xaene o antologie genera\xc8\x9bionist\xc4\x83 dens\xc4\x83, provocatoare \xc8\x99i, a\xc8\x99 spune, inevitabil\xc4\x83\xe2\x80\x9d. Naomi Ionic\xc4\x83 vorbe\xc8\x99te despre cele dou\xc4\x83 linii principale ale imaginarului poetic dou\xc4\x83miist prezent \xc3\xaen antologie, \xe2\x80\x9emizerabilismul, mai aproape de furia existen\xc8\x9bial\xc4\x83 (direc\xc8\x9bia fracturist\xc4\x83) \xc8\x99i neoexpresionismul, cu asumarea miraculosului \xc8\x99i straniului existen\xc8\x9bial\xe2\x80\x9d, concluzion\xc3\xa2nd c\xc4\x83 \xe2\x80\x9e\xc3\xaen aceast\xc4\x83 antologie, g\xc4\x83sim o poezie de calitate care va supravie\xc8\x9bui timpului c\xc4\x83reia \xc3\xaei apar\xc8\x9bine\xe2\x80\x9d. O serie de al\xc8\x9bi comentatori, de la Horia G\xc3\xa2rbea \xc8\x99i Gelu Dorian, \xc8\x98tefan Manasia (el \xc3\xaensu\xc8\x99i inclus \xc3\xaen antologie) \xc8\x99i p\xc3\xa2n\xc4\x83 la t\xc3\xa2n\xc4\x83ra poet\xc4\x83 Ecaterina Bargan sau Andrei Moldovan \xc8\x99i chiar Dan Stanca, iau parte, uneori pasional, la discu\xc8\x9biile pe marginea antologiei. Nefiind critic sau istoric literar (fapt, \xc3\xaen general, penalizat de critica literar\xc4\x83), antologatorul poet a subliniat c\xc4\x83 el doar a pus la \xc3\xaendem\xc3\xa2na celor interesa\xc8\x9bi textele din care se va putea face c\xc3\xa2t mai precis un profil critic al genera\xc8\x9biei 2000, neasum\xc3\xa2ndu-\xc8\x99i un alt rol \xc3\xaen afar\xc4\x83 de acela de a fi selectat, potrivit propriului sim\xc8\x9b poetic, pagini \xc3\xaen care crede \xc8\x99i pe care le va citi cu pl\xc4\x83cere \xc8\x99i \xc3\xaen viitor.\n_START_SECTION_\nPoezie pentru s\xc4\x83n\xc4\x83tate \xc8\x99i plecarea din \xc8\x9bar\xc4\x83\n_START_PARAGRAPH_\n\xc3\x8en 2012, Daniel D. Marin pleac\xc4\x83 din \xc8\x9bar\xc4\x83, \xc3\xaen urma unei ve\xc8\x99ti care \xc3\xaei schimb\xc4\x83 radical cursul vie\xc8\x9bii. Poetul lanseaz\xc4\x83 blogul Poezie pentru s\xc4\x83n\xc4\x83tate, dar rezultatul nu a fost dec\xc3\xa2t o con\xc8\x99tientizare a felului \xc3\xaen care oamenii nu reu\xc8\x99esc s\xc4\x83 se solidarizeze nici \xc3\xaen momentele cele mai dificile ale vie\xc8\x9bii celor pe care-i cunosc \xe2\x80\x93 practic doar Ioana Vighi, Un Cristian, Elena Vl\xc4\x83d\xc4\x83reanu, Chris T\xc4\x83n\xc4\x83sescu, Radu Voinescu, Andrei Velea, Cristina Cirnicianu, Paul Gorban \xc8\x99i al\xc8\x9bi c\xc3\xa2\xc8\x9biva scriitori au r\xc4\x83spuns pozitiv apelului de solidaritate lansat. Daniel D. Marin este citat, cu privire la aceast\xc4\x83 experien\xc8\x9b\xc4\x83, \xc3\xaen Gazeta rom\xc3\xa2neasc\xc4\x83, dup\xc4\x83 ce Ioana Vighi \xc3\xaei ceruse o confesiune pentru Hyperliteratura.\n_START_SECTION_\nPoezie rom\xc3\xa2n\xc4\x83 \xc3\xaen Sardinia\n_START_PARAGRAPH_\nPlecat pe o insul\xc4\x83 ca s\xc4\x83 uite de el \xc3\xaensu\xc8\x99i, \xc3\xae\xc8\x99i aminte\xc8\x99te de poezie \xc8\x99i accept\xc4\x83 s\xc4\x83 participe la o serie de lecturi \xc3\xaen Italia, citind at\xc3\xa2t poeme proprii (Brescia , 2012\xc2\xa0; Sassari, , Alghero, 2013, 2014), c\xc3\xa2t \xc8\x99i poeme de Virgil Mazilescu \xc8\x99i Mariana Marin sau de Nichita Danilov, Ruxandra Cesereanu, Carmen Firan, Radu Vancu \xc8\x99i Ioan Es. Pop, contribuind inclusiv la traducerea unora din poemele acestora \xc3\xaen italian\xc4\x83._NEWLINE_\xc3\x8en 2014 revine un timp \xc3\xaen \xc8\x9bar\xc4\x83, unde \xc3\xae\xc8\x99i lanseaz\xc4\x83 \xe2\x80\x9ePoeme cu ochelari\xe2\x80\x9d. Poemele din volum au fost scrise \xc3\xaen Sardinia, dar \xe2\x80\x9ee foarte posibil s\xc4\x83 le fi v\xc4\x83zut prin ochelarii unuia de acas\xc4\x83\xe2\x80\x9d, dup\xc4\x83 cum a m\xc4\x83rturisit la lansare .'